Broj: 711-I-1075-M-66/23-05-23

Zagreb, 2. lipnja 2023.

**DARIO HALAUŠ**

 **općinski načelnik Općine Šandrovac**

**Predmet: mišljenja na zahtjev obveznika Daria Halauša**

 **- daje se**

Povjerenstvo za odlučivanje o sukobu interesa (dalje: Povjerenstvo) dana 8. ožujka 2023. pod brojem 711-U-3382-M-66/23-01-26 zaprimilo je zahtjev za davanjem mišljenja koji je podnio obveznik Dario Halauš, općinski načelnik Općine Šandrovac.

U podnesenom je zahtjevu obveznik postavio upit je li u sukobu interesa ako se njegov otac kao nositelj obiteljskog poljoprivrednog gospodarstva javi na natječaj za zakup ili prodaju poljoprivrednog zemljišta u vlasništvu Republike Hrvatske koji raspisuje Općina Šandrovac i prođe na istom.

Povjerenstvo je obvezniku povodom postavljenog zahtjeva uputilo dopis Broj: 711-I-517-M-66/23-03-23 od 22. ožujka 2023. u kojem je istom dalo uputu za postupanje u odnosu na provedbu postupka javnog natječaja do sklapanja ugovora o zakupu odnosno ugovora o prodaji poljoprivrednog zemljišta u vlasništvu države te je obveznika obavijestilo da će od nadležnog županijskog državnog odvjetništva zatražiti mišljenje utječe li izuzimanje općinskog načelnika od sklapanja navedenog ugovora (u situaciji kad je podnositelj ponude član njegove obitelji), prijenos ovlasti za sklapanje tog ugovora na drugu osobu i sklapanje ugovora od strane te druge osobe na valjanost istog ugovora.

Povodom podnesenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) na 9. sjednici održanoj 2. lipnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Obveznik je sukladno članku 9. stavku 1. ZSSI-a, dužan deklarirati okolnost da je obiteljsko poljoprivredno gospodarstvo, čiji je nositelj njegov otac, podnio prijavu na javni natječaj za dodjelu poljoprivrednog zemljišta u zakup odnosno za prodaju državnog poljoprivrednog zemljišta, i to članovima Općinskog vijeća Općine Šandrovac te članovima Povjerenstva za zakup poljoprivrednog zemljišta u vlasništvu države odnosno članovima Povjerenstva za prodaju poljoprivrednog zemljišta u vlasništvu države, te s istom okolnosti upoznati javnost objavom na internetskoj stranici Općine. Na taj način pravodobno se skreće pozornost članovima predstavničkog tijela, članovima Povjerenstva za zakup poljoprivrednog zemljišta u vlasništvu države odnosno članovima Povjerenstva za prodaju poljoprivrednog zemljišta u vlasništvu države i zainteresiranoj javnosti na potrebu kontrole provedbe predmetnog javnog natječaja te, ako dođe do sklapanja ugovora, na potrebu provođenja nadzora nad izvršavanjem istog.

Također, u opisanoj situaciji obveznik je sukladno članku 9. stavku 2. ZSSI-a u postupku provedbe javnog natječaja dužan izuzeti se od svakog pa i posrednog oblika sudjelovanja u donošenju odluka kojima bi se utjecao na poslovni interes njegovog oca kao i od svake druge radnje koju bi u provedbi postupka predmetnog javnog natječaja eventualno poduzimao te za poduzimanje istih ovlastiti drugu osobu.

Vezano uz izričitu ovlast općinskog načelnika na sklapanje ugovora o zakupu u ime Republike Hrvatske na temelju odluke o izboru najpovoljnije ponude na javnom natječaju za zakup odnosno sklapanje ugovora o prodaji poljoprivrednog zemljišta u vlasništvu države, Povjerenstvo je od Državnog odvjetništva Republike Hrvatske zaprimilo mišljenje Broj: M-DO-58/2023-2 od 16. svibnja 2023. u kojem se u bitnom navodi da izuzimanje općinskog načelnika od sklapanja ugovora o zakupu u ime Republike Hrvatske na temelju odluke o izboru najpovoljnije ponude na javnom natječaju za zakup te prijenos ovlasti za sklapanje ugovora na drugu osobu (pročelnika odnosno drugog službenika jedinice lokalne samouprave ili, u jedinicama u kojima općinski načelnik odnosno gradonačelnik ima zamjenika izabranog iz reda pripadnika nacionalnih manjina, na tog zamjenika) ne utječe na valjanost ugovora pri čemu bi prijenos ovlaštenja trebao biti u obliku specijalne punomoći za poduzimanje konkretnog pravnog posla, a koja punomoć mora biti sastavni dio ugovora uz navođenje funkcije koju osoba na koju se ovlaštenje prenosi obnaša u općini odnosno gradu.

Sukladno navedenom, Povjerenstvo ističe da je obveznik dužan sukladno članku 9. stavku 2. ZSSI-a, ako bi ponuda OPG-a kojemu je njegov otac nositelj bila u postupku javnog natječaja utvrđena najpovoljnijom, izuzeti se od sklapanja ugovora o zakupu odnosno ugovora o prodaji poljoprivrednog zemljišta u vlasništvu države te za poduzimanje navedenih radnji ovlastiti drugu osobu sukladno citiranom mišljenju Državnog odvjetništva Republike Hrvatske.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Dario Halauš, elektroničkom dostavom
2. Objava na internetskoj stranici Povjerenstva
3. Pismohrana